PMIndiaData/PMIndiaSum huggingface dataset:
ஸ்ரீசைலத்தில் நடைபெற்ற ராஷ்ட்ரீய ஜன் ஜாக்ருதி தர்ம சம்மேளனத்தில் காணொலிக் காட்சி மூலம் பிரதமர் உரை.

ஸ்ரீசைலத்தில் இன்று (17.03.2018) நடைபெற்ற ராஷ்ட்ரீய ஜன் ஜாக்ருதி தர்ம சம்மேளனத்தில் பிரதமர் திரு.நரேந்திர மோடி காணொலிக் காட்சி மூலம் உரையாற்றினார். உகாதியை முன்னிட்டு அனைவருக்கும் வாழ்த்துக்களை தெரிவித்துக் கொண்ட பிரதமர், உகாதி விழா, புதிய தொடக்கம் மற்றும் புதிய நம்பிக்கைகளின் திருவிழா என்று கூறினார். மத்திய அரசு பல்வேறு திட்டங்கைளை தெளிவான இலக்குகள் மற்றும் காலக்கெடுவுடன் செயல்படுத்தி வருவதாக பிரதமர் கூறினார். இது தொடர்பாக ஜன் தன் கணக்குகள், ஏழை மக்களுக்கான காப்பீடு, உஜ்வாலா சமையல் எரிவாயு இணைப்புத் திட்டம், முத்ரா திட்டம், பிரதமர் வீட்டு வசதி திட்டம் போன்றவற்றின் முன்னேற்றம் குறித்து பிரதமர் பேசினார். அடிப்படை வசதி மேம்பாட்டுத் திட்டங்களின் வேகம் குறிப்பிடத்தக்க அளவு உயர்ந்துள்ளது என்று பிரதமர் கூறினார். ஆயுஷ்மான் பாரத் திட்டம் மற்றும் தேசிய ஊட்டச்சத்து இயக்கம் ஆகியவை பற்றியும் பிரதமர் குறிப்பிட்டார். தூய்மை இந்தியா இயக்கம் நாட்டின் சுகாதார நிலைமையை குறிப்பிடத்தக்க அளவு உயர்த்தியுள்ளது என்று அவர் கூறினார். இன்றைய நிலையில் நாடு தனது பலவீனங்களை இயன்ற விரைவில் நீக்கி விட வேண்டுமென மக்கள் விரும்புவதாக பிரதமர் குறிப்பிட்டார். தேச நிர்மாணத்திற்காக அரசு கடுமையாக உழைத்து வருகிறது என்றும், இந்த முயற்சிகளில் ஒவ்வொருவரின் ஆதரவும் அதற்கு வேகம் அளிக்கும் என்றும் அவர் கூறினார்.
ஜார்கண்ட் சர்வதேச முதலீட்டாளர்கள் மாநாடு 2017 – பிரதமர் வாழ்த்து

ஜார்கண்ட்டில் நடைபெறும் சர்வதேச முதலீட்டாளர்கள் மாநாடு 2017க்கு பிரதமர் திரு. நரேந்திர மோடி வாழ்த்து தெரிவித்துள்ளார். “ஜார்கண்ட்டில் நடைபெறும் சர்வதேச முதலீட்டாளர்கள் மாநாட்டிற்கு எனது வாழ்த்துகள். இம்மாநாட்டில் நடக்கும் கருத்து பரிமாற்றங்கள் ஜார்கண்ட்டின் வளர்ச்சிக்கு உதவட்டும். முதலீட்டாளர்கள் மாநாடு மூலம் கிடைக்கும் முதலீடு மாநில மக்களுக்கு பல்வேறு வாய்ப்புகளை உருவாக்கி, அவர்களின் கனவுகளை நனவாக்க உதவும். ஜார்கண்ட் மக்களின் திறமையும் உறுதிப்பாடும் மற்றும் ஜார்கண்ட் அரசின் துடிப்பான முயற்சிகளும் மாநிலத்தின் வளர்ச்சியில் சாதனை படைத்து வருகிறது” என்று பிரதமர் கூறியுள்ளார்.
குறு, சிறு மற்றும் நடுத்தர தொழில்கள் துறையில் இந்தியா மற்றும் ரஷ்யா இடையே புரிந்துணர்வு ஒப்பந்தம் – மத்திய அமைச்சரவை ஒப்புதல்

இந்திய குடியரசின் மத்திய குறு, சிறு மற்றும் நடுத்தர தொழில்கள் அமைச்சகத்தின் பொதுத் துறை நிறுவனமான தேசிய சிறு தொழில்கள் நிறுவனமும் ரஷ்யாவின் சிறு மற்றும் நடுத்தர தொழில் வர்த்தக நிறுவனத்திற்கும் இடையே புரிந்துணர்வு ஒப்பந்தத்தில் கையெழுத்திட பிரதமர் திரு நரேந்திர மோடி தலைமையிலான மத்திய அமைச்சரவைக் குழு ஒப்புதல் அளித்துள்ளது. இந்த புரிந்துணர்வு ஒப்பந்தம் ரஷ்ய அதிபர் இந்தியாவுக்கு அரசுமுறைப் பயணம் மேற்கொள்ளும் போது கையெழுத்திடப்படும். இருநாடுகளுக்கும் இடையே சிறு மற்றும் நடுத்தர தொழில்கள் இடையேயான ஒத்துழைப்பை மேம்படுத்துவதே இந்த ஒப்பந்தத்தின் குறிக்கோளாகும். இருநாடுகளும் குறு, சிறு மற்றும் நடுத்தர தொழில்கள் துறையில் தங்களின் பலம், சந்தை வாய்ப்பு, தொழில்நுட்பம் மற்றும் கொள்கைகள் போன்றவற்றை புரிந்துகொள்வதற்கான சூழலை இந்த ஒப்பந்தம் ஏற்படுத்தும். இருநாடுகளின் குறு, சிறு மற்றும் நடுத்தர தொழில் நிறுவனங்களுக்கு இடையேயான ஒத்துழைப்பை மேம்படுத்தி, இந்த துறையில் தொழில்நுட்ப பரிமாற்றம், கூட்டு முயற்சி மற்றும் தொழில் வர்த்தக கூட்டு போன்றவற்றுக்கு உதவும். இந்த புரிந்துணர்வு ஒப்பந்தத்தின் மூலம் திறன் மேம்பாடு, விரைந்த தொழில் முனைவோர் வளர்ச்சி, கண்காட்சிகள் மூலம் இருநாடுகளின் சந்தைக் குறித்து தெரிந்து கொள்ள வகை செய்யப்பட்டுள்ளது. இந்த ஒத்துழைப்பு மூலம் புதிய சந்தைகள், கூட்டு முயற்சிகள், சிறந்த செயல்முறைகளை பகிர்ந்து கொள்ளுதல் ஆகிய வாய்ப்புகள் உள்ளதால், இந்திய குறு, சிறு, நடுத்தரத் தொழில்கள் துறைக்கு புதிய வாய்ப்புகள் கிடைக்கும் என்று எதிர்பார்க்கப்படுகிறது. மத்திய குறு, சிறு மற்றும் நடுத்தர தொழில்கள் அமைச்சகத்தின் கீழ் செயல்படும் தேசிய சிறு தொழில்கள் குழும நிறுவனம் இதுபோன்ற ஒத்துழைப்புகளில் குறிப்பிடத்தக்க அனுபவம் கொண்டுள்ளதால், இந்த புரிந்துணர்வு ஒப்பந்தம் தொடர்பான நடவடிக்கைகளை அமல்படுத்த இதுவே சிறந்த அமைப்பாகும்.
நான்யங் தொழில்நுட்பப் பல்லைக்கழகத்தில் பிரதமர்

சிங்கப்பூரில் உள்ள நான்யங் தொழில்நுட்பப் பல்லைக்கழகத்திற்கு பிரதமர் திரு நரேந்திர மோடி இன்று பயணம் செய்தார். மாணவர்களுடன் நடந்த கலந்துரையாடல் நிகழ்ச்சியில் அவர் கேள்விகளுக்கு பதிலளித்தார். 21-ம் நூற்றாண்டில் ஆசியா எதிர்கொள்ளும் சவால்கள் குறித்த கேள்விக்கு பிரதமர் பதிலளித்தார். 21-ம் நூற்றாண்டு ஆசியாவுக்கானது என்று அடிக்கடி சுட்டிக்காட்டிய பிரதமர், நம்மீது நாம் நம்பிக்கை வைக்க வேண்டியது அவசியம் என்றும், இது நமது முறை என்பதை நாம் தெரிந்து கொள்ள வேண்டும் என்றும் கூறினார். இத்தருணத்தில் நாம் கிளர்ந்து எழுந்து தலைமைப் பொறுப்பை ஏற்க வேண்டும் என்று பிரதமர் குறிப்பிட்டார். சீன அதிபர் ஸீ ஜின்பிங்கை சீனாவில் தாம் சந்தித்ததை பிரதமர் குறிப்பிட்டார். அப்போது தாம் ஒரு ஆவணத்தை சீன அதிபரிடம் வழங்கியதாகவும், அதில் கடந்த 2000 ஆண்டுகளில் ஒட்டுமொத்த வளர்ச்சி பற்றிய தகவல் காணப்பட்டதாகவும் பிரதமர் தெரிவித்தார். அதில்,1600 ஆண்டுகளில் இந்தியா, சீனாவின் ஒட்டுமொத்த வளர்ச்சி விகிதம் 50% அதிகரித்து இருந்தது அதில் தெரியவந்தது. மேலும், எந்தவித கருத்து வேறுபாடும் இன்றி இந்த சாதனை எட்டப்பட்டது. கருத்து மோதலின்றி, இணைப்பை ஊக்குவிப்பதில் நாம் கவனம் செலுத்த வேண்டும் என்று பிரதமர் மோடி வலியுறுத்தினார். சிறந்த நிர்வாகத்தில் விண்வெளித் தொழில்நுட்பம் முக்கிய பங்கு வகிப்பதாக பிரதமர் தெரிவித்தார். சாதாரண மனிதனின் வாழ்க்கையை இது பெரிதும் மேம்படுத்த முடியும் என்று அவர் கூறினார். விண்வெளித் தொழில்நுட்பம். நமது கட்டமைப்பு மேம்பாடு குறித்த வரைப்படத்தை முறையாக உருவாக்குவதில் உதவுவதாகவும் அதனால் நமக்கு அதிகப் பள்ளிகள், சிறந்த சாலைகள், கூடுதல் மருத்துவமனைகள் அவசியம் என்றும் பிரதமர் குறிப்பிட்டார். பாரம்பரியம் மற்றும் உலகமயமாக்கல் இடையிலான சமன்பாடு பற்றிய கேள்விக்கு, மனித குலம், வழுவாத நெறிமுறைகள், மனிதநேய மாண்புகள் ஆகியவற்றின் மூலமாகவும், புதிய கண்டுபிடிப்புகள் மூலமாகவும், பன்னெடுங்காலமாக முன்னேறி வந்துள்ளது என்று பிரதமர் பதிலளித்தார். மனிதர்களின் ஆக்க நடவடிக்கைகளுக்கு தொழில்நுட்பம் பெரிதும் உதவுகின்றது என்று அவர் கூறினார். பல்வேறு சமூக ஊடகத்தளங்கள், லட்சக்கணக்கானோரின் குரலைப் பிரதிபலிப்பதாக அவர் குறிப்பிட்டார். 4-வது தொழில்புரட்சிக் காலத்தில் ஏற்றத் தாழ்வற்ற வளர்ச்சி உறுதி செய்யப்பட வேண்டும் என்று கூறிய பிரதமர், இடையூறுகளை அழிவாகக் கருதக் கூடாது என்று தெரிவித்தார். தொழில்நுட்பம் மக்களுக்கு அதிகாரம் வழங்குவதுடன் தொழில்நுட்பம் சார்ந்த சமுதாயம் தனது தடைகளை உடைக்கும் வல்லமைப் பெற்றது என்று அவர் கூறினார். தொழில்நுட்பம் மக்களுக்கு பயனளிக்கக் கூடியதாகவும், கட்டுப்படியான விதத்தில் கிடைப்பதாகவும் இருக்க வேண்டும் என்று அவர் தெரிவித்தார். ஒரு காலத்தில் மக்கள் கணினிகளைக் கண்டு அஞ்சியதை நினைவு கூர்ந்த பிரதமர், தற்போது நமது வாழ்க்கையை மாற்றுவதற்கு அவை உதவுகின்றன என்று கூறினார். —–
வெளிகளுக்கான திட்டமிடல், நீர் நிர்வாகம், போக்குவரத்து நிர்வாகம் ஆகிய துறைகளின் தொழில்நுட்ப ஒத்துழைப்புக்கென இந்தியாவுக்கும் நெதர்லாந்துக்கும் இடையிலான புரிந்துணர்வு ஒப்பந்த விரிவாக்கத்துக்கு மத்திய அமைச்சரவை ஒப்புதல்

விண்வெளி திட்டங்கள், நீர் நிர்வாகம், போக்குவரத்து நிர்வாகம் ஆகிய துறைகளின் தொழில்நுட்ப ஒத்துழைப்புக்கென இந்தியாவுக்கும் நெதர்லாந்துக்கும் இடையிலான புரிந்துணர்வு ஒப்பந்தம் குறித்து பிரதமர் திரு.நரேந்திர மோடி தலைமையிலான மத்திய அமைச்சரவையிடம் விளக்கம் அளிக்கப்பட்டது. விவரங்கள் : விண்வெளி திட்டங்கள், நீர் நிர்வாகம், , சமத்துவ அடிப்படையிலான போக்குவரத்து நிர்வாகம், குறைந்த விலை வீட்டுவசதி, அதிநவீன நகர மேம்பாடு, குடிநீர் வழங்குதல் மற்றும் கழிவுநீர் அமைப்பு ஆகியவற்றுக்கான புவியியல் தகவல் அமைப்பு, கழிவுநீர் மறு சுழற்சி, நீர் நிலைகளை செயற்கை முறையில் நிரப்பி நீர்நிலையங்களை பாதுகாத்தல், ஒருங்கிணைந்த திடக் கழிவு மேம்பாடு, பாரம்பரிய இடங்கள் பாதுகாப்பு, ஆகிய துறைகளில் கையெழுத்திட்ட தரப்பினருக்கு இடையே ஒத்துழைப்பை வலுப்படுத்துவதை இந்த புரிந்துணர்வு ஒப்பந்தம் நோக்கமாகக் கொண்டது. அமலாக்க அணுகுமுறை : இந்த புரிந்துணர்வு ஒப்பந்தத்தின் கீழ் இந்தியா – நெதர்லாந்து கூட்டுப்பணிக்குழு அமைக்கப்படும். புரிந்துணர்வு கட்டமைப்பின்படி ஒத்துழைப்பு திட்டங்களை உருவாக்கி அமல்படுத்துவதற்கு இந்தக் குழு உதவும். இந்தக் கூட்டுப்பணிக்குழு ஆண்டுக்கு ஒருமுறை இங்கிலாந்திலும் நெதர்லாந்திலும் மாறி மாறி கூடி விவாதித்து செயல்படும். முக்கிய தாக்கம் : விண்வெளி திட்டங்கள், நீர் மேலாண்மை, இருநாடுகளுக்கும் இடையிலான போக்குவரத்து மேலாண்மை ஆகிய துறைகளில் இருதரப்பு ஒத்துழைப்பை இந்த புரிந்துணர்வு ஒப்பந்தம் மேம்படுத்தும். பயனாளிகள்: விண்வெளி திட்டங்கள், நீர் மேலாண்மை, போக்குவரத்து மேலாண்மை, அதிநவீன நகரங்கள் மேம்பாடு, குறைந்தவிலை வீட்டுவசதி, கழிவு மேலாண்மை, நகர்ப்புறச் சுற்றுச்சூழல் மற்றும் பாரம்பரிய இடங்கள் பாதுகாப்பு ஆகிய துறைகளில் வேலைவாய்ப்பை இந்த புரிந்துணர்வு ஒப்பந்தம் உருவாக்கும் என்று எதிர்பார்க்கப்படுகிறது. —–
மணிப்பூர் மாநிலம் உருவான தினம்: பிரதமர் வாழ்த்து

மணிப்பூர் மாநிலம் உருவான தினமான இன்று பிரதமர் திரு.நரேந்திர மோடி, அம்மாநில மக்களுக்கு வாழ்த்து தெரிவித்துள்ளார். திரு.மோடி விடுத்துள்ள சுட்டுரைச் செய்தியில், “மணிப்பூர் மாநிலம் உருவான இந்நன்னாளில், அம்மாநில மக்களுக்கு எனது வாழ்த்துகள். தேச வளர்ச்சிக்கு மணிப்பூர் ஆற்றியுள்ள பங்கை எண்ணி இந்தியா பெருமிதப்படுகிறது. புத்தாக்கத்தின், விளையாட்டுத் திறமைகளின் ஆற்றல்மிக்க உறைவிடமாக இம்மாநிலம் திகழ்கிறது. முன்னேற்றப் பாதையில் வெற்றிநடை போட வேண்டும் என்று நான் மணிப்பூரை வாழ்த்துகிறேன்” என்று கூறியுள்ளார்.
செஸ் போட்டியில் பிரபல சாம்பியன் மேக்னஸ் கார்ல்செனுக்கு எதிராக ஆர்.பிரக்ஞானந்தா வெற்றிப் பெற்றிருப்பதற்குப் பிரதமர் மகிழ்ச்சி தெரிவித்துள்ளார்

இணைய வழியிலான செஸ் போட்டியில் பிரபல சாம்பியன் மேக்னஸ் கார்ல்செனுக்கு எதிராக ஆர்.பிரக்ஞானந்தா வெற்றிப் பெற்றிருப்பதற்குப் பிரதமர் திரு.நரேந்திர மோடி மகிழ்ச்சி தெரிவித்துள்ளார். டுவிட்டரில் பிரதமர் கூறியிருப்பதாவது; “இளம் மேதை ஆர்.பிரக்ஞானந்தாவின் வெற்றி குறித்து நாங்கள் அனைவரும் மகிழ்ச்சியடைந்துள்ளோம். பிரபல சாம்பியன் மேக்னஸ் கார்ல்செனுக்கு எதிராக வெற்றி பெற்றிருக்கும் அவரது சாதனைப் பெருமைக்குரியது. திறமைமிக்க பிரக்ஞானந்தாவின் எதிர்கால முயற்சிகளுக்கு நான் நல்வாழ்த்துக்களைத் தெரிவித்துக் கொள்கிறேன்.”
காஷ்மீர் பகுதியிலிருந்து இடம்பெயர்ந்தவர்களின் மறுவாழ்விற்காக மாநில அரசு வேலை வாய்ப்பு மற்றும் காஷ்மீர் பள்ளத்தாக்கில் இடைத்தங்கல் வழங்குவதற்கான திட்டத்திற்கு மத்திய அமைச்சரவைக் குழு ஒப்புதல்

காஷ்மீர் பகுதியிலருந்து இடம்பெயர்ந்தவர்களின் மறுவாழ்விற்காக மாநில அரசு வேலை வாய்ப்பு மற்றும் காஷ்மீர் பள்ளத்தாக்கில் இடைத்தங்கல் வழங்குவதற்கான ரூ 2000 கோடி மதிப்பிலான திட்டத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை குழு ஒப்புதல் அளித்துள்ளது. ஜம்மு காஷ்மீரில் தீவிரவாத வன்முறையால் பெருமளவில் காஷ்மீரி பண்டிட் சமூகம் சில சீக்கிய மற்றும் இஸ்லாமிய குடும்பங்களுடன் இடம் பெயர்ந்தனர். தற்போது 62,000 பதிவு செய்யப்பட்ட காஷ்மீரிலிருந்து இடம் பெயர்ந்த குடும்பங்கள் ஜம்மு, தில்லி, தேசிய தலைநகரப் பிரதேசம் மற்றும் நாட்டின் பிற பகுதிகளிலும் வசித்து வருகின்றன. புதிய திட்டத்தின்படி காஷ்மீரிலிருந்து இடம்பெயர்ந்தவர்களுக்கு மத்திய அரசின் நிதி உதவியுடன் கூடுதலாக 3000 மாநில அரசு வேலைவாய்ப்பும், மாநில அரசு வேலைவாய்ப்பு வழங்கப்பட்டவர்களுக்கு காஷ்மீர் பள்ளத்தாக்கில் இடைத்தங்கல் வசதியும் வழங்கப்படும். இதனால் ஏற்படும் நிதிச் சுமையை மத்திய அரசு ஏற்கும். இதற்கு முன்பு 2008ஆம் ஆண்டில் காஷ்மீர் பள்ளத்தாக்கிற்கு திரும்பும் இடம் பெயர்ந்தவர்களுக்கு ரூ 1618.40 கோடி உதவி தொகை அறிவிக்கப்பட்டது. இந்த திட்டத்தின் கீழ் 3000 மாநில அரசு வேலைவாய்ப்பு மத்திய அரசு நிதியுடன் வழங்கப்பட வேண்டும். இதில் 1963 வேலைவாய்ப்புகள் ஏற்கனவே வழங்கப்பட்டு மீதம் உள்ளவர்களுக்கு வேலைவாய்ப்பு வழங்குவதற்கான நடவடிக்கைகள் மேற்கொள்ளப்பட்டு வருகிறது. 469 பேருக்கு இடைத்தங்கல் வசதி அமைக்கப்பட்டு, புதிதாக நிர்ணயிக்கப்பட்ட இடம்பெய்ர்ந்த ஊழியர்களுக்கு பகிர்வு முறையில் இந்த வசதி வழங்கப்பட்டுள்ளது.
ஜூலை 1-ல் ஜி.எஸ்.டி. அமலாக்கம் தொடங்குவது குறித்த முன்னேற்றத்தை பிரதமர் ஆய்வு செய்தார்

ஜூலை 1 ஆம் தேதியில் இருந்து அமல் செய்யப்பட வேண்டிய ஜி.எஸ்.டி.யின் தற்போதைய நிலை குறித்து பிரதமர் திரு. நரேந்திர மோடி இன்று ஆய்வு செய்தார். இரண்டரை மணி நேரம் நீடித்த இந்தக் கூட்டத்தில், நிதியமைச்சர் அருண் ஜேட்லியும், நிதி, பிரதமர் அலுவலக அமைச்சகங்களின் உயரதிகாரிகளும், அமைச்சரவைச் செயலாளரும் கலந்து கொண்டனர். தகவல் தொழில்நுட்ப (IT) ஆயத்த நிலை, மனிதவள (HR) ஆயத்த நிலை, அதிகாரிகளுக்கான பயிற்சி மற்றும் உணர்வாக்கம், தகவல் கோருபவர்களுக்கு பதில் அளிக்கும் நடைமுறை, கண்காணிப்பு போன்ற, செயலாக்கத்தின் அம்சங்களை குறிப்பாக பிரதமர் ஆய்வு செய்தார். தகவல் தொழில்நுட்ப கட்டமைப்பு, அதிகாரிகள் பயிற்சி, வங்கிகளுடன் ஒருங்கிணைப்பு, தற்போது வரி செலுத்துவோர்களை பட்டியலில் சேர்தல் போன்ற ஜி.எஸ்.டி. நடைமுறைகள், அமலாக்கம் தொடங்கும் ஜூலை 1 -க்குள் முடித்து தயார் நிலையில் வைக்கப்படும் என பிரதமருக்கு தெரிவிக்கப்பட்டது. தகவல் பாதுகாப்பு முறைமைகள் பற்றி விரிவாக விவாதிக்கப்பட்டது. தகவல் கேட்பவர்களுக்கு உடனுக்குடன் பதில் அளிப்பதற்காக – @askGst_GOI – என்ற டுவிட்டர் செயலி தொடங்கப்பட்டது. இதே தேவைக்காக அகில இந்திய அளவில் 1800-1200-232 – என்ற கட்டணம் இல்லா தொலைபேசி சேவையும் தொடங்கி வைக்கப்பட்டது. அரசியல் கட்சிகள், தொழில் மற்றும் வர்த்தக அமைப்புகள் உள்ளிட்ட, இதில் தொடர்புடைய அனைத்து தரப்பினரின் உறுதியான முயற்சிகளின் நிறைவாக, ஜூலை 1 முதல் ஜி.எஸ்.டி. அமலாக்கம் அமையும் என்று பிரதமர் கூறினார். வரலாற்றில் முன்னெப்போதும் இல்லாத வகையில், பொருளாதாரத்தில் ஒரு திருப்புமுனையாக ஜி.எஸ்.டி. அமையும் என்றார் அவர். ஒரே தேசம்; ஒரே சந்தை; ஒரே வரி என்ற நடைமுறை உருவாக்கப்படுவதன் மூலம் சாமானிய மக்கள் பெரிய அளவில் பயன் பெற வேண்டும் என்று அதிகாரிகளுக்கு அவர் அறிவுறுத்தினார். ஜி.எஸ்.டி. தொடர்பான தகவல் தொழில் நுட்ப முறைமைகளில் தகவல் பாதுகாப்புக்கு அதிகபட்ச கவனம் செலுத்தப்பட வேண்டும் என்றும் அவர் அறிவுறுத்தினார்.
வறட்சி மற்றும் குடிநீர் தட்டுப்பாடு குறித்து உயர்நிலை கூட்டத்தில் தெலுங்கானா முதலமைச்சரோடு பிரதமர் ஆய்வு.

தெலுங்கானாவில் ஏற்பட்டுள்ள வறட்சி மற்றும் குடிநீர் தட்டுப்பாடு குறித்து இன்று நடைபெற்ற உயர்நிலை சீராய்வுக் கூட்டத்துக்கு பிரதமர் திரு நரேந்திர மோடி தலைமையேற்றார். தெலுங்கானா முதலமைச்சர் திரு கே.சந்திரசேகர ராவ் இக்கூட்டத்தில் கலந்து கொண்டார். மத்திய அரசு மற்றும் தெலுங்கானா மாநிலத்தைச் சேர்ந்த மூத்த அதிகாரிகளும் பங்கேற்றனர். ஆய்வுக் கூட்டத்தை தொடங்கி வைத்த பிரதமர், வறட்சியால் பாதிக்கப்பட்ட ஒவ்வொரு மாநில முதலமைச்சர்களோடும் அவர்கள் மாநிலத்தின் குறிப்பான தேவைகள் குறித்து ஆராய்வதற்காகவும், குறுகிய கால மற்றும் நீண்டகால நடவடிக்கைகள் குறித்து முடிவெடுப்பதற்காகவும் தனித்தனியே சந்திப்புகளை நடத்துவதாக பிரதமர் தெரிவித்தார். தேசிய பேரிடர் பாதுகாப்பு நிதியிலிருந்து 712.62 கோடி, வழங்கப்பட்டுள்ளது. மாநில தேசிய பேரிடர் பாதுகாப்பு நிதிக்கு 2015-16ம் ஆண்டுக்காக அளிக்கப்பட்ட 205.5 கோடி அல்லாமல் இத்தொகை தற்போது வழங்கப்பட்டுள்ளது. 2016-17ம் ஆண்டுக்கான முதல் தவணையாக மாநில பேரிடர் பாதுகாப்பு நிதிக்கு 108 கோடி ரூபாய் வழங்கப்பட்டுள்ளது. மாநிலத்தில் உள்ள ஏரி குளங்களை தூர் வாரி பலப்படுத்தும் திட்டமான மிஷன் காக்காத்தியா திட்டத்தில் ஏற்பட்டுள்ள முன்னேற்றங்கள் குறித்து, முதலமைச்சர் பிரதமருக்கு எடுத்துரைத்தார். ஊரகப் பகுதிகளில் உள்ள வீடுகளுக்கு பாதுகாப்பான குடிநீர் வழங்கும் மாநில அரசின் திட்டமான மிஷன் பாகீரதா திட்டம் குறித்து முதலமைச்சர் பிரதமருக்கு எடுத்துரைத்தார். உலகின் இதர பகுதிகளில் நீர் பாசனம் மற்றும் நீர் பாதுகாப்பு குறித்து கையாளப்படும் முறைகள் பற்றி விவாதிக்கப்பட்டது. நகர்ப்புறங்களில் இருந்து வெளியேறும் கழிவுநீரை, ஊரகப் பகுதிகளில் நீர்பாசனம் செய்ய பயன்படுத்துதல் குறித்து பிரதமர் வலியுறுத்தினார். விண்வெளி தொழில்நுட்பம் மற்றும் ரிமோட் சென்சிங் தொழில்நுட்பங்களை பயன்படுத்தி நீர்நிலைகளை கண்டறிந்து பொதுமக்களின் பங்களிப்போடு, தூர் வாரி பயன்படுத்துவது குறித்து பிரதமர் வலியுறுத்தினார். சிறு பாசனத் திட்டம் மூலம் மாநிலத்தில் இது வரை 40,000 ஹெக்டேர் நிலங்கள் பயனடைந்திருப்பதாக முதலமைச்சர் தெரிவித்தார். பிரதமரின் “பிரதம மந்திரி பயிர் காப்பீட்டுத் திட்டம்” திட்டம் விவசாயிகளுக்கு பெரும் வகையில் பயனளிப்பதாக உள்ளது என்று தெலுங்கானா முதல்வர் பிரதமருக்கு நன்றி தெரிவித்தார். காடுவளர்ப்பு நிதி மேலாண்மை மற்றும் திட்ட ஆணைய சட்டத்தில் திருத்தம் கொண்டு வந்ததற்கும் பிரதமருக்கு தெலுங்கானா முதல்வர் திரு சந்திரசேகர ராவ் நன்றி தெரிவித்தார். அந்த நிதியை முழுமையாக பயன்படுத்துவதற்கு மத்திய அரசு திட்டம் வகுக்க வேண்டும் என்று அவர் வலியுறுத்தினார். மாநில அரசின் மரம் நடும் திட்டமான ஹரிதா ஹராம் திட்டம் குறித்த விவரங்களையும் தெலுங்கானா முதலமைச்சர் பகிர்ந்து கொண்டார். ஒட்டுமொத்த இந்தியாவையும் “பயிர் காலனிகளாக” பிரிக்க வேண்டும். அவ்வாறு செய்து, அதற்கான திட்டங்களை வரைய வேண்டும் என்று முதலமைச்சர் ஆலோசனை தெரிவித்தார். இந்த ஆலோசனையை வரவேற்ற பிரதமர், தற்போது வழங்கப்பட்டு வரும் மண் வள அட்டைகள் அந்த நோக்கத்திலேயே செயல்படுத்தப்படுகின்றன என்றார். மாநில அரசு இது குறித்து ஒரு வரைவு திட்டம் கொண்டு வரலாம் என்றார் பிரதமர். மாநில அரசும், மத்திய அரசும் இணைந்து பணியாற்ற வேண்டும் என்ற முடிவோடு கூட்டம் நிறைவுற்றது.
தாய்லாந்திற்கும் இந்தியாவுக்கும் இடையில் போதை மருந்து மற்றும் உள நிலைமாற்று மருந்து தடுப்பு சார்ந்து போடப்பட்டிருக்கும் புரிந்துணர்வு ஒப்பந்தத்திற்கு மத்திய அமைச்சரவை ஒப்புதல் அளித்துள்ளது.

பிரதமர் மோடி தலைமையில் கூடிய மத்திய அமைச்சரவை தாய்லாந்திற்கும் இந்தியாவுக்கும் இடையில் போதை மருந்து மற்றும் உள நிலைமாற்று மருந்துகள், ரசாயனங்கள், போதை மருந்து பயன்பாடு தடுப்பு சார்ந்து போடப்பட்டிருக்கும் புரிந்துணர்வு ஒப்பந்தத்திற்கு ஒப்புதல் அளித்துள்ளது. இந்த புரிந்துணர்வு ஒப்பந்தத்தின்படி மேலுள்ள விஷயங்களில் இருநாடுகளின் பரஸ்பர ஒத்துழைப்பும் கிட்டும். இதன்மூலம் அமைப்புரீதியான தகவல் தொடர்புகள் இந்தியாவுக்கும் தாய்லாந்திற்கும் இடையில் நிலவும். இந்த புரிந்துணர்வு ஒப்பந்தம் செயல்பாட்டுக்கு வந்தபின்னர் சர்வதேச அளவில் நடைபெறும் போதைமருந்து கடத்தலை கட்டுப்படுத்த பெரிதும் உதவும்.
மத்திய ஆயுத காவல் படையினர் மற்றும் அசாம் ரைஃபிள் படையில் உள்ள மருத்துவ அதிகாரிகளின் ஓய்வு வயதை அதிகரிக்க மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், கீழ்க்காணும் வகைகளில், ஓய்வுவயதை உயர்த்த செயல்பாட்டுக்கு பிந்தைய ஒப்புதல் அளிக்கப்பட்டது. அ. மத்திய ஆயுத காவல் படையினர் மற்றும் அசாம் ரைஃபிள் படையில், பணியில் ஈடுபட்டுள்ள (General Duty) மருத்துவ அதிகாரிகளின் ஓய்வு வயது 60-லிருந்து 65 ஆண்டுகளாக அதிகரிக்கப்படுகிறது. ஆ. மத்திய உள்துறை அமைச்சகத்தின் மத்திய ஆயுத காவல் படையினர் மற்றும் அசாம் ரைஃபிள் படையைச் சேர்ந்த சிறப்பு மருத்துவ அதிகாரிகளின் ஓய்வு வயது 60-லிருந்து 65 ஆண்டுகளாக அதிகரிக்கப்படுகிறது. இதன்மூலம், பொது மருத்துவப் பிரிவு (General Duty Medical Cadre) மற்றும் சிறப்பு மருத்துவ அதிகாரிகளை, பணியில் தக்கவைத்துக் கொள்ள முடியும். இது மருத்துவக் கல்லூரிகளில் சிறப்பான முறையில் நோயாளிகளை கவனித்துக் கொள்ளவும், உரிய மருத்துவக் கல்வி அளிக்கவும் உதவும். மேலும், மருத்துவ சேவைகளை வழங்குவதற்கான தேசிய சுகாதாரத் திட்டத்தை சிறப்பான முறையில் செயல்படுத்த முடியும்.
ஸ்பிக் மாக்கே ( spic MACAY’s)  சர்வதேச கருத்தரங்கில் பிரதமர் உரையாற்றுகிறார்

ஸ்பிக் மாக்கே சர்வதேச கருத்தரங்கில் காணொலி காட்சி மூலம் பிரதமர் இன்று உரையாற்றினார். இந்த சிக்கலான நேரத்திலும் இசைக் கலைஞர்களின் உத்வேகம் தடைபடாமலிருப்பதையும் மற்றும் இந்த மாநாட்டின் நோக்கம் கோவிட்-19 தொற்று நேரத்தில் இளைஞர்களிடையே ஏற்பட்ட மன அழுத்தத்தைப் எப்படி போக்குவது என்பதில் கவனம் செலுத்துவதையும் பிரதமர் பாராட்டினார். போர் போன்ற நெருக்கடியான நேரங்களில் வரலாற்று சிறப்புமிக்க இசை எப்படி ஊக்குவிக்கும் மற்றும் ஒத்திசைவு பங்காற்றும் என்பதை அவர் நினைவு கூர்ந்தார். இது போன்ற நேரங்களில் மக்களின் தைரியத்தை வெளிக்கொணர கவிஞர்கள், பாடகர்கள் மற்றும் கலைஞர்கள் எப்போதும் பாடல்கள் மற்றும் இசையை கொண்டு வருகின்றனர் என அவர் கூறினார். கண்ணுக்குத் தெரியாத எதிரியை எதிர்த்து இந்த உலகம் போராடும் இந்த சிக்கலான நேரத்திலும் கூட பாடகர்கள், பாடலாசிரியர்கள் மற்றும் கலைஞர்கள் பாடல் வரிகளை எழுதி பாடுகின்றனர். இது மக்களின் நம்பிக்கையை அதிகரிக்கிறது. கொரோனா தொற்றுக்கு எதிரான போராட்டத்தில், நாட்டின் 130 கோடி மக்களும் எப்படி ஒன்றிணைந்து கைதட்டி, மணியடித்து, சங்கு ஊதி ஒட்டுமொத்த நாட்டையும் ஊக்குவித்தனர் என்பதை பிரதமர் நினைவு கூர்ந்தார். இதே போன்று உணர்வுடன். 130 கோடி மக்களும் ஒன்றிணையும் போது அது இசையாகிறது என அவர் கூறினார். இசைக்கு இணக்கம் மற்றும் ஒழுங்கு தேவை. அதேபோன்ற இணக்கம், கட்டுப்பாடு மற்றும் ஒழுக்கம், கொரோனா தொற்றை எதிர்த்துப் போராடும் ஒவ்வொருவருக்கும் தேவை என்று அவர் கூறினார். இந்தாண்டு ஸ்பிக் மாக்கே மாநாட்டில் இயற்கை நடை, பாரம்பரிய நடை, இலக்கியம், முழுமையான உணவு, யோகா மற்றும் நாத் யோகா போன்ற புதிய விஷயங்கள் இடம் பெற்றதை அவர் பாராட்டினார். நாத் யோகா பற்றி அவர் விளக்கி கூறுகையில், நாதம் தான் இசைக்கு அடிப்படையாகக் கருதப்படுகிறது. மேலும், சக்தி அடிப்படையாகக் கருதப்படுகிறது. நமக்குள் இருக்கும் சக்தியை யோகா மற்றும் இசை மூலம் ஒழுங்குபடுத்தும்போது நாதம் படிப்படியான ஒலிப்பெருக்கத்தைச் சென்றடைகிறது. இசை மற்றும் யோகாவுக்கு, தியானம் மற்றும் ஊக்குவிக்கும் சக்தி உள்ளது. அதனால்தான் இரண்டும் சக்தியின் மிகப்பெரிய ஆதாரங்களாக உள்ளன என பிரதமர் கூறினார். இசை மகிழ்ச்சியின் ஆதாரமாக மட்டுமில்லை சேவை மற்றும் தவமாகவும் உள்ளது. மனித நேயத்திற்கு சேவை ஆற்றுவதற்காகவே வாழ்ந்த பல இசைக்கலைஞர்கள் நம் நாட்டில் இருந்திருக்கின்றனர் என அவர் கூறினார். பழங்கால கலை மற்றும் இசையை தொழில்நுட்பத்துடன் இணைப்பது, இப்போதைய தேவையாக உள்ளது எனப் பிரதமர் கூறினார். மாநிலங்கள் மற்றும் மொழி எல்லைகளைத் தாண்டி இசை இன்று ‘ஒரே பாரதம், உன்னத பாரதம்’ என்ற கருத்துக்கு வலு சேர்க்கிறது என்று அவர் கூறினார். கொரோனாவுக்கு எதிரான பிரச்சாரத்தைத் தீவிரப்படுத்த மக்கள் தங்களின் படைப்பு மூலம், சமூக இணைய தளங்களில், புதிய தகவல்களை அளிப்பதைப் பிரதமர் பாராட்டினார் கொரோனா வைரஸூக்கு எதிரான போராட்டத்தில் இந்த மாநாடு புதிய திசையை அளிக்கும் என்று பிரதமர் நம்பிக்கை தெரிவித்தார்.
பிரதமர் தனது தாயாருக்கு அஞ்சலி

நூற்றாண்டு கண்ட தனது தாயின் ஆன்மா இறைவனின் பாதங்களில் அமைதி அடைந்துள்ளது என்றார் பிரதமர் திரு.நரேந்திர மோடி. திருமதி ஹீராபென் இன்று காலமானதையடுத்து கடவுளின் திருமூர்த்தி ஸ்வரூபமாகிய அவருடைய இறையம்சம் கொண்ட வாழ்க்கைப் பயணத்தையும், தன்னலமற்ற கர்மயோகியாகவும், முக்கியத் தத்துவங்களுக்கு தனது வாழ்வை அர்ப்பணித்ததையும் பிரதமர் நினைவுகூர்ந்தார். தனது நூற்றாண்டு பிறந்தநாளில் ஞானத்தோடு செயல்பட வேண்டுமென்றும், பரிசுத்த வாழ்க்கையை மேற்கொள்ள வேண்டும் என்றும் அவர் கூறிய அறிவுரைகளை பிரதமர் நினைவு கூர்ந்தார். பிரதமர் தனது ட்விட்டர் பதிவில் கூறியிருப்பதாவது: “மேன்மை பொருந்திய நூற்றாண்டு கண்ட ஆன்மா இறைவனின் பாதங்களில் இளைப்பாறுகிறது. இறையம்சம் கொண்ட அவர் வாழ்க்கைப் பயணம், தன்னலமற்ற கர்மயோகி செயல்பாடுகள் மற்றும் முக்கியத் தத்துவங்களுக்கு தனது வாழ்வை அர்ப்பணித்தார். அவரது நூற்றாண்டு பிறந்தநாளில் அவரை நான் சந்தித்தபோது, ஒன்றை குறிப்பிட்டுச் சொன்னார். அதாவது அறிவாற்றலுடன் பணிபுரிய வேண்டுமென்றும், தூய்மையான வாழ்க்கையை மேற்கொள்ள வேண்டும் என்றும் கூறினார்”.
இரண்டு செயலர்கள் குழு பிரதமரிடம் தங்களின் யோசனைகளையும் எண்ணங்களையும் வழங்கியது

அரசாட்சி முறையின் பல்வேறு துறைகளில் மாற்றங்களைக் கொண்டுவர ஆலோசனைகளை தெரிவிக்குமாறு பிரதமர் கேட்டுக்கொண்டதற்கு இணங்க இரண்டு செயலர்கள் குழு தங்களின் எண்ணங்களையும் யோசனைகளையும் பிரதமரிடம் புதன் கிழமை அன்று (ஜனவரி 20, 2016) பகிர்ந்து கொண்டது. சிறந்த அரசாட்சி : சவால்களும் வாய்ப்புகளும், வேளாண் மற்றும் அதைசார்ந்த துறைகளில் விவசாயி சந்திக்கும் பிரச்சினைகள் குறித்த தங்களின் ஆலோசனைகளை பிரதமர் திரு. நரேந்திர மோடியிடம் வழங்கியது. மத்திய அமைச்சர் திரு. ராஜ்நாத் சிங், திருமதி. சுஷ்மா சுவராஜ், திரு. நிதின் கட்கரி, திரு. மனோகர் பாரிக்கர், மத்திய அரசின் செயலர்கள் ஆகியோர் இந்த சந்திப்பில் பங்கேற்றனர். விளக்க காட்சி தொகுப்பின்போதும் அதன் பின்னரும் பார்வையாளர்கள், பிரதமர் மற்றும் மத்திய அமைச்சர்களும் மேற்குறிப்பிடப்பட்டுள்ள திட்டங்கள் குறித்த விளக்க காட்சி பற்றிய பல்வேறு கேள்விகள் எழுப்பி, தங்களின் ஆலோசனைகளையும் வழங்கினர்.